Haaie se o.17’s onttroon VS as kampioene | Netwerk24
Deur Wim Pretorius 24 September 2019 13:15
’n Onstuitbare o.17-span van die Haaie is as die nuwe Interprovinsiale Seweskampioen gekroon nadat hy die Vrystaat Saterdag in die bekereindronde in Welkom onttroon het.
Die Haaie was met 19-12 baas en het daarmee die toernooi onoorwonne afgesluit.
Die KwaZulu-Natallers was in Groep A ingedeel saam met die verdedigende kampioen, die Oranjetruie.
Die Haaie het op die eerste dag hul aanslag afgeskop deur die Valke oortuigend ore aan te sit met 42-14.
Daarna het hulle die einste Vrystaat op hul neus laat kyk met 26-19, voordat hulle die Griffons se tweede span met 43-7 verslaan het.
In die bekerkwarteindstryd het hulle die Pumas in ’n taai stryd met 24-21 getroef voordat hulle Suidwestelike Distrikte in die bekerhalfeindstryd met 27-21 geklop het.
Vir die Haaie was sy kaptein en Cravenweek-skrumskakel, Nico Steyn, een van die grootste uitblinkers.
Die Vrystaat het vroeër in die groep-fase die Griffons se tweede span met 46-0 geklop en die Valke met 35-19, nadat hulle teen die Haaie verloor het.
Dinge het ook klopdisselboom verloop toe die span van Bloemfontein die Westelike Provinsie met 21-19 en die Oostelike Provinsie met 38-14 in onderskeidelik die kwarteind- en halfeindstryd oorkom het.
Die Goue Leeus het op die eerste dag goed vertoon met seges oor die Limpopo Blou Bulle (31-12), Griekwas (17-14) en die Griffons se eerste span (26-24).
Hulle het egter in die kwarteindstryd teen die OP met 14-22 vasgeval.
’n Glips in hul eerste wedstryd het die Bulle duur te staan gekom.
Die Pretorianers het lelik skeefgetrap teen die Pumas en met 14-34 vasgeval voordat hulle die Suid-Afrikaanse LSOB-span (vir leerlinge met spesiale onderwysbehoeftes) met 37-7 geklop het en daarna genoeg skietgoed gehad het om die WP met 10-7 te troef.
Die punteverskil het egter beteken dat die Streeptruie tot die beker-kwarteindronde deurgedring het nadat hulle die LSOB-span met 44-0 en die Pumas met 29-24 laat les opsê het.
Die Pumas het uiteindelik met die Plaat wegstap ná ’n oorwinning van 36-12 oor die Goue Leeus, met die Luiperds wat die ‘Bowl’ gewen het toe hy Boland met 21-19 geklop het.
Groep A: Vrystaat 46, Griffons II 0; Haaie 42, Valke 14; Haaie 26, Vrystaat 19; Valke 48, Griffons II 5; Vrystaat 35, Valke 19; Haaie 43, Griffons II 7.
Groep B: Oostelike Provinsie 29, Boland 19; Suidwestelike Distrikte 24, Luiperds 19; Oostelike Provinsie 28, Luiperds 26; Suidwestelike Distrikte 29, Boland 14; Suidwestelike Distrikte 28, Oostelike Provinsie 22; Boland 35, Luiperds 24.
Groep C: Griffons 38, Griekwas 21; Goue Leeus 31, Limpopo Blou Bulle 12; Griffons 28, Limpopo Blou Bulle 24; Goue Leeus 17, Griekwas 14; Goue Leeus 26, Griffons 24; Limpopo Blou Bulle 33, Griekwas 21.
Groep D: Pumas 34, Blou Bulle 14; Westelike Provinsie 44, SA LSOB 0; Blou Bulle 37, SA LSOB 7; Westelike Provinsie 29, Pumas 24; Blou Bulle 10, Westelike Provinsie 7; Pumas 19, SA LSOB 15.
Kwarteindronde: Beker: Haaie 24, Pumas 21; Vrystaat 21, Westelike Provinsie 19; Suidwestelike Distrikte 48, Griffons 7; Oostelike Provinsie 22, Goue Leeus 14. Bowl: Valke 38, SA LSOB 12; Blou Bulle 54, Griffons II 0; Boland 43, Griekwas 12; Luiperds 28, Limpopo Blou Bulle 12.
Halfeindronde: Beker: Haaie 27, Suidwestelike Distrikte 21; Vrystaat 38, Oostelike Provinsie 14. Plaat: Pumas 31, Griffons 14; Goue Leeus 17, Westelike Provinsie 12. Bowl: Luiperds 19, Blou Bulle 17; Boland 28, Valke 7. Skild: Limpopo Blou Bulle 29, Griffons II 17; Griekwas 21, SA LSOB 19.
Eindstryde: Beker: Haaie 19, Vrystaat 12. Plaat: Pumas 36, Goue Leeus 12. Bowl: Luiperds 21, Boland 19. Skild: Griekwas 14, Limpopo Blou Bulle 5.
Meer oor: Sewesrugby | Skolerugby